paragraph_text: Nažalost, Igre se nisu pokazale sretnima, već upravo suprotno: tragičnima. Naime, u poznatom incidentu su palestinski teroristi iz organizacije zvane Crni rujan upali 5. rujna, 11-og dana Igara, u Olimpijsko selo, ubili dvojicu izraelskih športaša, a devetoricu uzeli za taoce. U nastavku drame, došlo je do pokolja. U minhenskoj (vojnoj) zračnoj luci, poslije neuspjele akcije spašavanja talaca, ubijeno je svih devet izraelskih športaša, petorica terorista i jedan njemački policajac. Svijet je bio u šoku, ali su Igre, nakon 34-satnog prekida, nastavljene.